Sehembre Hutavi Sobekhotep ali Sobekhotep I., v večini virov Amenemhet Sobekhotep, v starejših virih Sobekhotep II., je bil faraon Trinajste egipčanske dinastije, ki je vladala v drugem vmesnem obdobju Egipta. Vladal je najmanj tri leta okoli 1800 pr. n. št. Njegov kronološki položaj je precej sporen, ker se kot Sobekhotep I. šteje za prvega vladarja Trinajste dinastije, kot Sobekhotep II. pa za dvajsetega vladarja te dinastije. Trenutno prevladuje mnenje, da je bil ustanovitelj dinastije. Leta 2013 so v Abidosu odkrili domnevno njegovo grobnico, vendar domneva še ni dokončno potrjena.